SCC คว้า 5 โครงการ “โซลาร์ฟาร์ม” 367 เมกะวัตต์
SCC เฮ! บริษัทย่อย 5 บริษัทในกลุ่มของบริษัทเอสซีจี คลีนเนอร์ยี่ จำกัด ได้รับคัดเลือกเป็นผู้ผลิตและขายไฟฟ้าจากพลังงานแสงอาทิตย์ ( โซลาร์ฟาร์ม) รวม 5 โครงการ จำนวน 367 เมกะวัตต์
 
SCC ชนะการประมูลขายไฟฟ้า “โซลาร์ฟาร์ม” 5 โครงการ รวมทั้งหมด 367 เมกะวัตต์
7 เม.ย. 2566

นายรุ่งโรจน์ รังสิโยภาส กรรมการผู้จัดการใหญ่ บริษัทปูนซิเมนต์ไทย จำกัด (มหาชน) หรือ SCC เปิดเผยว่า บริษัทย่อยจำนวน 5 บริษัทในกลุ่มของบริษัทเอสซีจี คลีนเนอร์ยี่ จำกัด หรือ SCG Cleanergy ซึ่งเป็นบริษัทย่อยที่ SCC ถือหุ้นทั้งหมดได้รับคัดเลือกเป็นผู้ผลิตและขายไฟฟ้าจากพลังงานแสงอาทิตย์ ( โซลาร์ฟาร์ม) ให้กับรัฐบาลตามประกาศคณะกรรมการกำกับกิจการพลังงานและประกาศอื่นที่เกี่ยวข้องรวมจำนวน 5 โครงการ รวม 367 เมกะวัตต์ โดยมีรายละเอียดบริษัทย่อยที่ได้รับการคัดเลือกดังนี้
โดยแบ่งเป็น 1) บริษัท เอ็นพี วัตต์ จำกัด จำนวน 90 เมกะวัตต์ 2) บริษัท ซีแอลพี พาวเวอร์ จำกัด จำนวน 20 เมกะวัตต์  3)บริษัท ซีเอ็มที เอ็นเนอร์ยี่ จำกัด จำนวน 20 เมกะวัตต์ 4) บริษัท โวลต์ซิงค์ โซลูชั่น จำกัด จำนวน 108 เมกะวัตต์  และ 5) บริษัท พาวเวอร์ ซี.อี. จำกัด จำนวน 129 เมกะวัตต์
สำหรับการเข้าร่วมโครงการดังกล่าวสอดคล้องกับพันธกิจและกลยุทธ์ของ SCG Cleanergy ที่มีแผนลงทุนในธุรกิจที่เกี่ยวข้องกับพลังงานทดแทน พลังงานสะอาดและพลังงานทางเลือก โดยเป็นผู้ผลิตและจัดจำหน่ายไฟฟ้าด้วยนวัตกรรมเทคโนโลยีที่มีประสิทธิภาพและทันสมัย มีเป้าหมายเพื่อให้บริการได้อย่างครบวงจร และตอบสนองการดำเนินธุรกิจอย่างยั่งยืน ในการช่วยลดภาวะโลกร้อน โดยมุ่งสู่การเป็นองค์กรที่ปล่อยคาร์บอนสุทธิเป็นศูนย์ (Net ZeroCarbon Emission)
อย่างไรก็ตาม การลงทุนดังกล่าวเป็นการได้มาซึ่งสินทรัพย์ โดยมีขนาดของรายการเท่ากับร้อยละ 0. 17 ของมูลค่าของสินทรัพย์รวมตามงบการเงินรวมของ SCC สิ้นสุด ณ วันที่ 31 ธันวาคม 2565 และเมื่อรวมกับรายการได้มาซึ่งสินทรัพย์ที่ เกิดขึ้นในระหว่าง 6 เดือนก่อนวันที่มีการเข้าทำรายการนี้จะเท่ากับร้อยละ 2.06 ดังนั้น การรายงานสารสนเทศข้างต้นจึงไม่เข้าข่ายที่จะต้องปฏิบัติตามเกณฑ์ของตลาดหลักทรัพย์แห่งประเทศไทยในเรื่องการได้มาหรือจำหน่ายไปซึ่งสินทรัพย์ และไม่ใช่รายการที่เกี่ยวโยงกัน